करमैती की इच्छा विवाह करने की नहीं थी, परन्तु लज्जावश वह कुछ कह नहीं सकी। पिता ने इसका विवाह कर दिया, लेकिन जब ससुराल वाले उसे लेने गये, तब वह व्याकुल हो उठी। जो तन-मन श्यामसुन्दर का हो चुका, उसे दूसरे के अधिकार में कैसे दिया जा सकता है। उसने अपने प्रभु से प्रार्थना प्रारम्भ की और जो कातर होकर उन श्रीवृन्दावनचन्द्र को पुकारता है, उसे अवश्य मार्ग मिल जाता है। करमैती को भी एक उपाय सूझ गया। आधी रात को जबकि सब लोग सो रहे थे, वह अकेली बालिका चुपचाप घर से वृन्दावन के लिए चल पड़ी।